مہجورن لیوٗکھ نہٕ د ویمٮ۪ن ہٕندۍ پٲٹھۍ عام کٲشرٮ۪ن زنانن ہُند سراپا ٲکھۍتھٕے رنگ روغن مٔتِھتھ کُنہ جایہ الگ پٲٹھۍ ، سراپا لیکھۍ مثنوی نگارو، مبالغہ ؤنۍ ؤنۍ کھٲلِکھ اَپزٮ۪ن تعریفن انبر۔یہ تہ چھُ پوز زِ تِمن اوس بیین زبانن ترجمہٕ آسان کرُن تہٕ ترجمہٕ کران ٲسۍ سراپا لیکھنہٕ وِزِ اصل کتابہ ہٕندِ اَثرٕ ہُریمانہٕ پننہ طرفہٕ تہ تھُر کھالان ۔مہجورٕنۍاَکھ اَڈلیچ مثنوی"پھا ہ پھاہ کُٹٕنۍ" تہ چھے کُلیاتِ مہجورس منز شٲمل ، اتہ تہ چھُ سُہ سراپا لیکھان لیکھان مۅحتاط روٗدمُت ۔اماپوز مہجورس اوس کٲشرِ زنانہ ہٕندِس مٲرۍ مٔندِس بُتھِس پٮ۪ٹھ غلٲمی تہٕ آویزٕگی ہُند ہایہ پھَش نظرن تَل ژیوٗنمُت اوسُن ہرگاہے یہ ہاے زانہہ وۅتھرنہٕ ییہ حُسن تراوِ پانے گاہ۔ اوَے تہٕ کٔرۍ تمٔۍ تاشوقہٕ وَژنن منز کٲشرِ زنانہ﴿سیدِ سیودنَے تہٕ ورگہٕ پٲٹھۍ ضروٗر﴾ ِہندِ حسنٕکۍ تعریف تہٕ بییہ دِژٕن تمٔۍ سٕندٮ۪ن وٲنسہ وادو پٮ۪ٹھٕ دَم پھُٹۍ گٲمتٮ۪ن دادٮ۪ن ،دۅکھن تہٕ وٮ۪داکھن زٮ۪و۔نِسوٲنی جذبن ہٕندٮ۪ن یِمن آلون ہُند گۅڈ اوس ہیوتمُت أرۍنہ مالہ تہٕ حبہ خاتونہ واراہ کال برونہہ ۔ا ماپوز مہجورنٮ۪ن یِتھٮ۪ن آلون ہُند پِلو چھُ نوٮ۪ن کُشادٕ سرحدن تام واتان۔ رسول میر چھُ کۅنگہٕ مالہ ہٕنزِ پٲٹۍ زُلفٕچہ ژھایہ تَل زُوان تہٕ محمود گٲمی چھُ "سوالِ خدا" ؤنۍ ؤنۍ بدول جمالہ ہٕندِس دِلس منزجاے ژھاران ۔ مہجورنہ تاشوقہٕ شٲعری منزچھے یِمے کٲشرِ نازٕ تھرِ ، جبر پسندتہٕ ظُلم کرن والہ سماجچہ شکار آسنہٕ مۅکھٕ یہ دٔپۍ زِتہ ژھیپہٕ ژھٮ۪پ کران۔ یِمن چھُ وَچھس وَٹھ تہٕ زُلفن زَٹھ گومُت ،مون زِ تمٔۍ چھُنہٕ پننہ کٲشرِ شٲعری منزیِژھ کٲنسہ تہ کٲشرِ یا غٲر کٲشرِ نوش لبہ ہُند ناو ہیوتمُت ۔ اماپوز تسٕندۍ یِم شعر چھِنا کٲشرٮ۪ن زنانن ہٕنزِ بے بٔسی ،تہندِ لولٕچ کھسہٕ وٕنہ تہٕ لوسن والہ یاونٕچہ باکہٕ